L- ANTIPODI Rumanz ġdid ta' Alex Vella Gera L- Antipodi huwa rumanz li jaqbeż minn Praga għal New York għal Malta , fi żminijiet differenti u b' karattri li qajla tinsiehom malajr . Uħud minnhom huma Maltin li joħolmu b' barra , u meta jsibu ruħhom barra , jispiċċaw jibku art twelidhom ( jew għax iħossu n- nuqqas tagħha , jew inkella għax jindunaw kemm għadha lura ) . Iżda " barra " ma tfissirx biss idea ġeografika , għax art twelidhom mhijiex biss dik il- " blata " f' nofs il- Mediterran jew l- ambjent u l- kultura tal- Maltin . Hija wkoll xi ħaġa ġewwiena , parti minna daqs ix- xagħar , l- għajnejn , il- qalb tħabbat . Hija dik li tagħmilna Maltin . Bl- Ingliż nistgħu nsejħulha Malteseness . Fil- qofol tar- rumanz hemm il- ħarba minn din il- Malteseness , l- iżjed permezz ta' trasgressjoni fil- ħsieb u fl- għemil li tieħu bosta forom , fosthom , m' hemmx għalfejn ngħidu , imġiba soċjali u sesswali ħielsa minn kull irbit ma' moralità stretta . Il- moralità hija waħda mit- temi ewlenin tar- rumanz , għax l- awtur jemmen li f' Malta il- konvenzjonijiet dojoq tal- moralità Kattolika mhumiex biss kwistjoni ta' reliġjon jew ta' għażla personali , iżda rabta tabilħaqq intrinsika mal- kuxjenza kollettiva tan- nazzjon u mas- sens popolari ta' x' jagħmlilna Maltin . Malti Musulman , ngħidu aħna , ma jitqiesx Malti daqs l- oħrajn . Dan il- fenomenu ftit li xejn jissemma b' mod espliċitu fil- pubbliku , iżda ma jfissirx li mhuwiex reali , anzi , huwa sentiment tassew qawwi li jirregola u jżomm lil kulħadd f' postu . Fil- letteratura Maltija , l- idea li pajjiżna huwa ċkejken wisq u li għalhekk jenħtieġ naħarbu minnu mhijiex xi ħaġa ġdida . Anzi , huwa suġġett li nebbaħ uħud mill- aqwa rumanzi tagħna . Għaldaqstant b' L- Antipodi Vella Gera mhux biss jipprova jaġġorna din it- tema għal żminijietna , iżda jistieden ukoll lill- qarrej biex permezz tal- avventuri tal- protagonisti tar- rumanz jiddeċiedi waħdu jekk din il- ħarba ssarrafx f' xi ħaġa konkreta u ta' sugu jew jekk hix biss illużjoni . L- awtur iħeġġek tistaqsi : fis- sew , kemm huwa possibbli li Malti ta' veru jittrasforma ruħu , ġaladarba jkun trabba fis- serra Maltija u bil- gażaża f' ħalqu ? Kemm jista' jaħrab għalkollox minn dik il- Malteseness , u għala din il- Malteseness titqies minn xi Maltin bħala xi marda jew infezzjoni li qabelxejn jeħtieġu jippurgawha ħalli jħossuhom tabilħaqq bnedmin sħaħ u integri ? Fl- aħħarnett , ir- raġel b' għajn u sieq waħda , kif jidħol fl- istorja ? L- Antipodi jinsab għall- bejgħ fil- ħwienet tal- kotba għall- prezz ta' EUR 10 . L- ewwel kapitlu tal- ktieb jinsab hawn : http : / / www . keepandshare . com / doc / view . php ? id = 2082841 & da = y Kurżita . . . hawn xi ħadd qed jaqra dal- messaġġ ? Kuntent u Sodisfatt . . . ħallejtna xbin . Darba biss kellimtek , u konna ħara t- tnejn li aħna . Introduċiena Mario u ħadna b' idejn xulxin . Il- mużika kienet qawwija u naħseb bil- kemm smajna 'l xulxin . Għidtlek : " Prosit man , tikteb tajjeb ħafna . " U aktarx spjegajtlek għalfejn . U inti ġejt titnejjek . Mingħalija . Bl- istess indifferenza li tinħass f' kull bloggata li qrajt minn tiegħek . Min jaf fejn inti bħalissa . . . Sirt nemmen li l- mewt mhux it- tmiem , iżda l- bidu ta' ħolma ġdida . Tista' tikkonfermali ? Ma kontx nafek qabel u mhux se nkun nafek wara . Iżda l- blogg tiegħek hemm se jibqa' . Tfajtlek kumment imma trid tawtorizzah l- ewwel . Kien ( u għadu ) jogħġobni wisq l- istil oblikwu ta' kitbietek u l- infrekwenza li biha kont żżid xi bloggata . U kull darba ma kont tiżvela xejn , ħlief l- ispazji bejnek u ħajtek . Kienet tinħass dik l- indifferenza tiegħek lejn dak li kont qed tikteb . Issa se nerġa' naqrah il- blogg tiegħek , mill- bidu sa l- aħħar . U kif ġieli jiġri , diġa bdejt niskopri l- ironiji tal- ħajja li qed ngħixu . Għax bl- istess mod kif fi tmiem l- aħħar diska ta' l- aħħar album tal- Beatles John Lennon jistaqsi " Did we pass the audition ? " , inti temmejt l- aħħar bloggata tiegħek erba' xhur ilu bil- kliem " u kulħadd mar jorqghod kuntent u sodisfatt . " Ħbula stirati għalikom u għalija ! Film qasir li għamilt dan l- aħħar , jismu Il- Qalziet tan- Nannu , se jkun fost il- ħafna films qosra li se jintwerew waqt dan il- festival , li fit- tielet sena tiegħu qed jikber ġmielu . Prosit u grazzi lil Slavko għax- xogħol tiegħu . Kellu jkun raġel mill- Jugoslavja li qed jipprova jqajjem daqsxejn ta' xena ċinematografika f' pajjiżna . Messaġġ subliminali :